Covid 19 Vaccination: ২ বছর থেকেই শুরু হোক টিকা, বলছেন বিশেষজ্ঞরা

কলকাতা টিভি ওয়েব ডেস্ক: দেশ জুড়ে শুরু হচ্ছে ১২-১৪ বছর বয়সি শিশুদের টিকাকরণ (Covid 19 Vaccination)। আগামী ১৬ মার্চ, বুধবার থেকে করোনার টিকা (Covid 19) দেওয়া শুরু হবে । সোমবার টুইটে এ কথা জানিয়েছেন কেন্দ্রীয় স্বাস্থ্যমন্ত্রী মনসুখ মাণ্ডব্য (Mansukh Mandaviya) । কেন্দ্রীয় সরকারের (Covid 19 India) এই সিদ্ধান্তকে স্বাগত জানিয়ে চিকিৎসকরা বলছেন, এই টিকাকরণ ২ বছর বয়সিদের থেকে চালু করা হলে আরও ভালো হত।

করোনার টিকাকরণে ২ বছর বয়সি শিশুদের ক্ষেত্রে আগেই অনুমতি দিয়েছিল কেন্দ্র৷ কিন্তু বিভিন্ন পরীক্ষা নিরীক্ষার কারণে তা কার্যকর করা যায়নি। এবার এতেই বিশেষ জোর দিতে বলছেন চিকিৎসকেরা। শিশুরোগ বিশেষজ্ঞ সুমন পোদ্দার জানিয়েছেন, কেন্দ্রীয় সরকারের ১২ থেকে ১৪ বছর বয়সিদের টিকাকরণের সিদ্ধান্ত অত্যন্ত ভালো। কিন্তু স্কুল কলেজ খুলে গিয়েছে। এই অবস্থায় টিকার প্রয়োজন প্রতিটি শিশুরই। ২ বছর বয়সিদের থেকে এই ব্যবস্থা চালু হলে আরও ভালো হত। যত দ্রুত সম্ভব সকলের টিকা নেওয়া দরকার।

দু’বছর পর স্কুল কলেজ চালু হয়েছে গোটা দেশে। যা নিয়েই দীর্ঘদিন ধরে আলোচনা চলছিল সরকারি স্তরে। এই পরিস্থিতিতে শিশুদের সুরক্ষার কথা মাথায় রেখেই টিকাকরণের এই সিদ্ধান্ত, এমনটাই মনে করেন  বিশেষজ্ঞ চিকিৎসক অরিন্দম বিশ্বাস। শিশুদের এই টিকাকরণের সিদ্ধান্তকে স্বাগত জানিয়েছেন তিনিও। তাঁর কথায়, শিশুদের ভ্যাকসিন দেওয়া শুরু হলে আরও নিয়ন্ত্রণে আসবে করোনা সংক্রমণ।

আরও পড়ুন WB HS Exam 2022: জয়েন্ট এন্ট্রান্স মেন পরীক্ষার দিন বদল, উচ্চমাধ্যমিকের সূচিতেও বদলের সম্ভাবনা

অত্যন্ত তৎপরতার সঙ্গে ১৫ থেকে ১৮ বছর বয়সিদের টিকাকরণের কাজ চালিয়েছে কেন্দ্র।  ইতিমধ্যেই  এই স্তরে সারা দেশে প্রায় ২ কোটি টিকা দেওয়া হয়ে গিয়েছে। এবার ১২ থেকে ১৪ বছর বয়সিদের টিকা দেওয়ার সিদ্ধান্তের ঘোষণা নিঃসন্দেহে তাৎপর্যপূর্ণ বলেই মত চিকিৎসকদের।

আরও পড়ুন Covid 19 Vaccination: ১২-১৪ বছর বয়সি শিশুদের টিকাকরণ বুধবার থেকে, ষাটোর্ধ্বদের বুস্টার

সোমবার  টুইটে কেন্দ্রীয় স্বাস্থ্যমন্ত্রী বলেন, ‘শিশুরা নিরাপদ থাকলে দেশ নিরাপদ! আমি আনন্দের সঙ্গে জানাচ্ছি আগামী ১৬ মার্চ থেকে, ১২ থেকে ১৩ এবং ১৩ থেকে ১৪ বছর বয়সি শিশুদের করোনা টিকা দেওয়া শুরু হবে। এছাড়াও ৬০ বছরের বেশি বয়সি সবাই এখন থেকে বুস্টার ডোজ পাবেন। আমি শিশুদের পরিবার এবং ৬০ বছরের বেশি বয়সের লোকদের অনুরোধ করছি ভ্যাকসিন নিয়ে নেওয়ার’৷