Narendra Modi: ১৫-১৮ বছর বয়সীদের ৩ জানুয়ারি থেকে ভ্যাকসিন অভিযান শুরু, ঘোষণা প্রধানমন্ত্রীর

নয়াদিল্লি: বড়দিনে (Christmas Day) বড় ঘোষণা করলেন প্রধানমন্ত্রী নরেন্দ্র মোদি (PM Modi)৷ আগামী ৩ জানুয়ারি ২০২২ সোমবার থেকে দেশজুড়ে ১৫-১৮ বছর বয়সীদের জন্য করোনা ভ্যাকসিনেশন (CoronaVaccine) শুরু হচ্ছে৷ শনিবার জাতির উদ্দেশে দেওয়া ভাষণে এ কথা জানিয়েছেন প্রধানমন্ত্রী৷ তাঁর এই ঘোষণায় চিকিৎসক মহল স্বাগত জানিয়েছে৷ কারণ, ইতিমধ্যে দেশের বিভিন্ন জায়গায় স্কুল খুলে গিয়েছে৷ বাচ্চাদের বাইরে বের হতে হচ্ছে৷ তাই এরকম পরিস্থিতিতে ১৫-১৮ বছর বয়সীদের করোনা ভ্যাকসিন দেওয়া কার্যত জরুরি হয়ে পড়েছিল৷

15 साल से 18 साल की आयु के बीच के जो बच्चे हैं, अब उनके लिए देश में वैक्सीनेशन प्रारंभ होगा।

2022 में, 3 जनवरी को, सोमवार के दिन से इसकी शुरुआत की जाएगी: PM @narendramodi

— PMO India (@PMOIndia) December 25, 2021

শনিবার সব মিলিয়ে ১৩ মিনিটের জাতির উদ্দেশে ভাষণ দেন প্রধানমন্ত্রী। তিনি বলেন, ‘করোনা পুরোপুরি চলে যায়নি। বরং, নতুন রূপ ওমিক্রনে আক্রান্তদের খোঁজ মিলছে৷ ইতিমধ্যে ভারতেও বেশ কয়েকজনের শরীরে খোঁজ মিলেছে। তাই, বর্তমান পরিস্থিতিতে করোনাবিধি যথাযত ভাবে পালন করতে হবে।’

এ দিন প্রধানমন্ত্রীর ভাষণের আরও একটি খবর প্রকাশ্যে আসে৷ জরুরি ভিত্তিতে বাচ্চাদের জন্য দেশে করোনা ভ্যাকসিনের অনুমোদন দিয়েছে কেন্দ্র৷ ভারত বায়োটেকের তৈরি কোভ্যাকসিন প্রয়োগের অনুমতি দিয়েছে ডিজিসিআই(ড্রাগ কন্ট্রোলার জেনারেল অব ইন্ডিয়া)৷ মূলত ১২-১৮ বছর বয়সীদের জন্য কোভ্যাকসিনের ছাড় দেওয়া হয়েছে৷ সূত্রের দাবি, ১২-১৮ বয়সীদের শরীরে এই ভ্যাকসিন রোগ প্রতিরোধ সিস্টেম গড়ে তুলবে৷ পরীক্ষায় এই ভ্যাকসিনের কোনও পার্শ্বপ্রতিক্রিয়া দেখতে পাওয়া যায়নি।

আরও পড়ুন-১০ জানুয়ারি থেকে করোনার প্রথম শ্রেণির যোদ্ধাদের বুস্টার ডোজ, ঘোষণা প্রধানমন্ত্রীর

এর আগে ২ থেকে ১৮ বছরের শিশুদের জন্য ভারত বায়োটেকের করোনা ভ্যাকসিন কোভ্যাক্সিনের আপৎকালীন ব্যবহারে ছাড়পত্র দেয় কোভিড ১৯ সংক্রান্ত সাবজেক্ট এক্সপার্ট কমিটি। হায়দরাবাদের ভারত বায়োটেক ১৮ বছরের কম বয়সের শিশুদের ক্ষেত্রে তাদের দ্বিতীয় ও তৃতীয় পর্যায়ের পরীক্ষামূলক প্রয়োগ সম্পূর্ণ করে।

ক্রমশই ওমিক্রনের ঢেউ আতঙ্ক তৈরি করছে৷ বিশ্বের নানা প্রান্তে ইতিমধ্যে বহু মানুষ করোনার ওমিক্রন নামক প্রজাতির দ্বারা আক্রান্ত৷ বড়দিন, নববর্ষের অনুষ্ঠান উন্নত দেশগুলির বাতিল করেছে৷ ভারতেও প্রতিদিন বাড়ছে করোনা আক্রান্তের সংখ্যা৷ তাই এবার দুটি টিকার পর বুস্টার ডোজের সিদ্ধান্ত কেন্দ্রের৷