করোনা টিকার কারণেই কি বাড়ছে হৃদরোগে মৃত্যু? যা জানালেন কেন্দ্রীয় স্বাস্থ্যমন্ত্রী নাড্ডা

নয়াদিল্লি: বর্তমান সময় আকস্মিক হৃদরোগে (Heart Attack) আক্রান্ত হয়ে মৃত্যু যে শুধু বয়স্ক মানুষদের মধ্যে হচ্ছে এমনটা নয়, যুবক-যুবতীদের মধ্যেও এই প্রবণতা লক্ষ্য করা যাচ্ছে। কিন্তু কোভিড ভ্যাকসিন নেওয়ার পর থেকে মানুষের মধ্যে ভ্রান্ত ধারণা তৈরি হয়েছে যে, এই ভ্যাকসিনের কারণে হৃদরোগের ঝুঁকি বাড়ছে।

সম্প্রতি আইসিএমআর- (ICMR) এর একটি রিপোর্ট অনুযায়ী বলা হয়েছে কোভিড ভ্যাকসিনের (Covid Vaccine) সঙ্গে হৃদরোগের কোনও সম্ভবনা নেই। আইসিএমআর-এর রিপোর্ট উল্লেখ করে রাজ্যসভায় কেন্দ্রীয় স্বাস্থ্যমন্ত্রী জেপি নাড্ডা (JP Nadda) একটি গুরুত্বপূর্ণ বিবৃতি দিয়ে বলেছেন, কোভিড ভ্যাকসিনের সঙ্গে তরুণদের হঠাৎ মৃত্যুর ঘটনাগুলির কোনও সম্পর্ক নেই। সেই সঙ্গে কেন্দ্রীয় মন্ত্রী স্পষ্ট করেছেন,দেশে তরুণদের আকস্মিক মৃত্যুর ঘটনাগুলির সঙ্গে করোনা ভ্যাকসিনের কোনও বৈজ্ঞানিক প্রমাণ নেই।

আরও পড়ুন: আজও হল না চিন্ময় কৃষ্ণদাসের জামিন! কেন এই টালবাহানা?

স্বাস্থ্যমন্ত্রী বলেন, ভ্যাকসিনের পার্শ্বপ্রতিক্রিয়া পর্যবেক্ষণের জন্য সরকারি ব্যবস্থাকে আরও উন্নত করা হয়েছে।  ভ্যাকসিন সম্পর্কে কোনও পার্শ্বপ্রতিক্রিয়া হলেও সেটি দ্রুত শনাক্ত করে সমাধান করার প্রক্রিয়াও চালু হয়েছে।  সেইসঙ্গে মানুষের মধ্যে থেকে টিকা নিয়ে ভ্রান্ত ধারণা দূর করতে তথ্যভিত্তিক সচেতনতামূলক প্রচারও চলছে।

মন্ত্রীর বক্তব্য এবং আইসিএমআর-এর গবেষণা এ ধরনের ভুল ধারণা ভাঙতে মানুষকে সাহায্য করবে।

ইন্ডিয়ান কাউন্সিল অফ মেডিক্যাল রিসার্চ (আইসিএমআর) এই নিয়ে একটি বিস্তারিত গবেষণা অনুযায়ী, ৭২৯টি আকস্মিক মৃত্যু এবং ২৯১৬টি সন্দেহভাজন কেস নিয়ে বিশ্লেষণ করা হয়েছে।  সেখানে তাদের দাবি, এই গবেষণার মাধ্যমে প্রমাণিত হয়েছে যে, কোভিড ভ্যাকসিন গ্রহণকারীদের মধ্যে আকস্মিক মৃত্যুর ঝুঁকি কম, বরং এই ভ্যাকসিন জীবন রক্ষাকর্তার ভূমিকা পালন করছে।